钦定古今图书集成/明伦汇编/氏族典/第265卷 > 王廷引
## 钦定古今图书集成/明伦汇编/氏族典/第265卷 > 王廷引

按《五代史王处直传》：处存子邺，邺子廷引，与庄宗连
外姻，为人骁勇，明宗时，历贝、忻、密、澶、隰州刺史。范延
光反于邺，晋高祖以廷引为行营中军使，破延光有
功，拜彰德军节度使。初，处直为都所囚，幼子威北走
契丹，契丹谓晋高祖曰：“吾欲使威袭其先人爵土，如
何？”高祖曰：“请送威归中国，渐进之。”契丹怒曰：“尔自诸
侯为天子，岂有渐乎？”高祖闻之，遽徙廷引镇义武，曰：
“此亦王氏之后也。”后徙镇海而卒。